Il-Prim Ministru u Mexxej tal-Partit Laburista Robert Abela qal li l-Gvern se jieħu deċiżjoni dwar il-kuntratt tal-Vitals dwar it-tliet sptarijiet pubbliċi fil-ġranet li ġejjin malli jkollu r-rapport ta’ kumitat li ħatar apposta biex ikollu l-fatti kollha quddiemu. F’attività politika f’Ħal Qormi Dr Abela qal li din id-deċiżjoni se tkun ibbażata fuq erba’ prinċipji li huma l-aqwa interessi tas-saħħa u tal-pajjiż, li finanzjarjament tagħmel sens u l-integrità, l-onestà u t-trasparenza. Il-Prim Ministru u Mexxej tal-Partit Laburista, Robert Abela, qal li waħda mill-ewwel deċiżjonijiet li ħa malli nħatar Prim Ministru kienet li ħatar kumitat magħmul fost oħrajn mis-Segretarji Permanenti tal-Finanzi u tas-Saħħa u minn tim legali dwar il-kuntratt tal-Vitals. Dr Abela qal li lil dan il-kumitat se jgħaddilu l-fatti kollha dwar kull ftehim li sar dwar it-tliet sptarijiet biex ikun jista’ jieħu deċiżjoni fl-interess tal-pajjiż. Qal li talab evalwazzjoni sħiħa u indipendenti u d-direzzjoni se tkun magħrufa fi żmien qasir. Il-Prim Ministru wiegħed trasparenza f’kull deċiżjoni li se titieħed għax qal li l-poplu għandu d-dritt li jkun jaf b’kull ftehim li l-Gvern jasal għalih, kif ukoll id-dritt li jiskrutinja dawn id-deċiżjonijiet. Saħaq li d-deċiżjoni trid tkun imsejsa fuq l-aqwa interessi tas-saħħa u tal-pajjiż anke mil-lat finanzjarju. Il-Prim Ministru qal li ta l-id tal-ħbiberija lill-Kap tal-Oppożżizzjoni dwar il-programm taċ-ċittadinanza b’investiment iżda dan ma riedx jiddiskuti. Dr Abela qal li minkejja li Dr Delia abdika u ħarab mir-responsabilta tiegħu, hu xorta se jieħu deċiżjonijiet biex ikompli jsaħħaħ dan il-programm. Irrefera għad-djalogu li kellu mal-Kamra tal-Kummerċ u mal-Kamra tan-Negozji Żgħar u Medji u qal li għalkemm ma jkunx hemm qbil fuq kollox, kien hemm djalogu kostruttiv. Dr Abela qal li fost l-isfidi ġodda li ddiskuta ma’ mexxejja Ewropej fl-aħħar jiem kien hemm l-budget tal-Unjoni Ewropea, li minħabba l-ħruġ tar-Renju Unit mill-Unjoni, se jkollha €60 biljun inqas fil-budget xi tqassam lill-istati membri u dan flimkien mal-iżvilupp ekonomiku li Malta kellha se jaħdmu kontrina għax il-pajjiż se jġib inqas flus mill-Unjoni Ewropea. Qal li l-għaqda li kkaratterizzat il-pajjiż fl-aħħar jiem ġabet serħan il-moħħ u trankwilità u żied li dan il-messaġġ li qed jasal anke fl-istituzzjonijiet Ewropej kif ra hu stess fil-laqgħa li kellu fost oħrajn mal-President tal-Parlament Ewropej. Qal li biex il-pajjiż jitkellem fuq il-ġustizzja jrid ikun iddixxiplinat u għalhekk qed jittieħdu d-deċiżjonijiet li qal qed jiġu nnotati. Il-Mexxej Laburista qal li se jibqa’ qrib in-nies u stqarr li anke ser izur in-nies fi djarhom minghajr ma jaqbeż l-ebda bieb. Dr Abela temm jgħid li jemmen li din hi l-viżjoni li se tieħu l-pajjiż ‘il quddiem biex juri li verament jemmen fl-istituzzjonijiet, fit-trasparenza, fis-saltna tad-dritt u fil-governanza tajba.